Kaapstad-waterkrisis: Nog nét water vir soveel daeFoto: Pixabay.com Die Stad Kaapstad het Maandag gewaarsku dat daar teen die huidige tempo van waterverbruik en die gebrek aan goeie reënval slegs 129 dae se bruikbare water vir inwoners oor is. Die Stad het in ŉ verklaring gesê damvlakke het tot 34,5% gedaal, wat 1,7% minder is as verlede week. “Met minstens 10% van ŉ dam se water wat nie bruikbaar is nie, staan damvlakke wesenlik op 24,5% wat genoeg bruikbare water vir 129 dae is.” Inwoners en besighede wat reeds water bespaar, is bedank, maar ook gewaarsku dat waterverbruik dadelik verminder moet word. “Die jongste werklike verbruik staan op 801 miljoen liter water ŉ dag. Dit is 101 miljoen liter bo die jongste teiken van 700 miljoen liter ŉ dag.” Die Stad gaan voortaan die name van inwoners en besighede wat water onverantwoordelik gebruik en beboet word, openbaar maak. Verbruikers word aangemoedig om die webblad Think Water te besoek vir handige wenke om waterverbruik te verminder. Enige oortredings kan aangemeld word by [email protected]